Djokovic vry na Australiese OpeArgieffoto van Novak Djokovic. Foto: Twitter. Novak Djokovic wil bitter graag in aanstaande jaar se Australiese Ope-tennistoernooi speel. Die 35-jarige Serwiese tennisster sal egter met die nuwe Aussie regering moet “onderhandel” om tot die land toegelaat te word. Hy is vanjaar verbied omdat hy nie teen Covid-19 ingeënt is nie. Intussen sal spelers van Rusland en Belarus volgende jaar welkom wees om na Melbourne te reis vir die jaar se eerste Grand Slam-toernooi. Hulle sal egter as neutrale atlete moet deelneem en mag in niks betrokke raak wat hulle met hul geboortelande verbind nie. Volgens Craig Tiley, organiseerder van die toernooi, het hy onlangs heelwat tyd saam met Djokovic deurgebring en die Serwiër is baie gretig om in Januarie weer in Melbourne te speel. Djokovic is ’n negemalige Australiese Ope-kampioen. Tiley het Woensdag aan The Age gesê Djokovic kan die Arbeidersparty van eerste minister Anthony Albanese versoek om sy visumverbod op te hef. Djokovic is vroeër vanjaar uit Australië geskop en vir ’n tydperk van drie jaar verbied om die land binne te kom. Australië se federale regering kan egter enige visumverbod ophef sou hulle só ’n versoek ontvang. “Ek het by die onlangse Laverbeker-toernooi in Londen lank met Novak gesels en hy wil bitter graag weer in Australië speel. “Hy besef egter hy sal die regering moet vra om sy visumverbod op te hef. Ek weet nie wanneer en of hy dit gaan doen nie,” het Tiley gesê. Australië se gewese minister van binnelandse sake, Karen Andrews, het in reaksie gesê Djokovic kan nie spesiale behandeling kry nie. “Daar kan nie een stel reëls vir hom wees en ’n ander stel vir die res van die mense wat na Australië wil kom nie. Dit sal ’n klap in die gesig van daardie mense wees,” het Andrews gesê. Wat die deelname van spelers van Rusland en Belarus betref het Tiley gesê hulle sal welkom wees indien hulle as neutrale atlete meeding en niks doen wat hul verwantskap met hul geboortelande in die kollig plaas nie. Tiley en sy reëlingskomitee het hulle dit ten doel gestel om ’n miljoen toeskouers na aanstaande jaar se toernooi te lok. Die rekord staan tans op 820 000 toeskouers, maar Tiley sê vroeë kaartjieverkope dui op groter belangstelling as in die verlede.